ג'יין מנספילד

ג'יין מנספילד (באנגלית: Jayne Mansfield;‏ 19 באפריל 1933 – 29 ביוני 1967) הייתה דוגמנית ושחקנית אמריקאית. היא הייתה אחת מסמלי המין של שנות ה-50, לצד מרילין מונרו. מנספילד נולדה בשם וירה ג'יין פאלמר בברין-מור שבפנסילבניה וגדלה בפיליפסבורג שבניו ג'רזי. היא בת יחידה להרברט וורה. אביה ממוצא אנגלי וגרמני ואמה ממוצא אנגלי. ב-1936, כשהייתה בת 3 נפטר אביה מהתקף לב בזמן שנהג, כאשר אשתו ובתו היו במכונית. לאחר מותו עבדה אמה של מנספילד כמורה בבית ספר. ב-1939 נישאה אמה שנית והמשפחה עברה לדאלאס, טקסס. מגיל צעיר חלמה מנספילד להיות שחקנית וכוכבת כמו שירלי טמפל. בגיל 12 היא למדה ריקודים סלוניים. בזמן לימודיה בתיכון היא למדה נגינה על פסנתר, כינור וויולה. לאחר שסיימה את לימודיה בתיכון, היא עברה להתגורר בלוס אנג'לס ולמדה סמסטר באוניברסיטת קליפורניה בלוס אנג'לס. היא נרשמה לתחרות "מיס קליפורניה" אך בעל הכריח אותה לוותר על התחרות. הזוג עבר לאוסטין, טקסס והיא החלה ללמוד דרמה ופיזיקה באוניברסיטת "Southern Methodist" ובאוניברסיטת טקסס באוסטין. כאשר התגוררה בטקסס, זכתה מנספילד במספר תחרויות יופי. ב-22 באוקטובר 1953 היא הופיעה לראשונה על במה במחזהו של ארתור מילר, מותו של סוכן. בשנת 1954, היא נבחנה לחברות ההפקה "סרטי פרמאונט" ו"האחים וורנר" אך לא התקבלה. מנספילד הייתה נערת חודש פברואר 1955 של המגזין "פלייבוי". ב-3 במאי 1956 חתמה מנספילד על חוזה למשך שש שנים עם חברת הפקת הסרטים, פוקס המאה ה-20. היא כיכבה במספר סרטים הוליוודים ששמו דגש על דמותה כבלונדינית חטובה ופרובוקטיבית. באותה שנה, הופיעה לראשונה בתפקיד ראשי בטלוויזיה בתוכנית "הרווק". היא זכתה בפרס עולם התיאטרון האמריקני על הופעתה בהצגת הקומדיה, "Will Success Spoil Rock Hunter?". ב-1957 זכתה מנספילד בפרס גלובוס הזהב בקטגוריית "תגלית השנה". הצלחתה של מנספילד לא האריכה ימים, ועד מהרה עברה להשתתף בסרטים דלי תקציב ובפברואר 1958, היא החלה להופיע במועדון לילה במלון "טרופיקנה" בלאס וגאס. בהמשך היא הופיעה במועדוני לילה ברחבי ארצות הברית. ב-1962, פוקס הוציאו אלבום של קטעי שירה וראיונות של מנספילד מתוך המופע שלה "בית האהבה" בלאס וגאס. בשנת 1964, היא הופיעה במחזמר "גברים מעדיפים בלונדיניות" בתיאטרון קרוסלה במסצ'וסטס. ב-28 בינואר 1950, כאשר הייתה בת 16, נישאה ג'יין בחשאי לפול מנספילד. הזוג ערך חתונה מתוקשרת ב-6 במאי 1950. לזוג נולדה בת אחת בשם ג'יין מארי מנספילד, ב-8 בנובמבר 1950. הזוג התגרש ב-8 בינואר 1958. ב-13 בינואר 1958 נישאה מנספילד לשחקן מיקלוס הרגיטאי בקליפורניה. לזוג נולדו שלושה ילדים: מיקלוס (1958), זולטן (1960) ומרישקה (1964). הזוג התגרש במקסיקו במאי 1963. בתחילה, הגירושים לא היו תקפים בקליפורניה, אך לאחר מאמציה של מנספילד הם הפכו לתקפים חוקית באוגוסט 1964. ב-24 בספטמבר 1964 נישאה מנספילד לבמאי הסרטים מאט קימבר. לזוג נולד בן בשם אנטוניו ב-17 באוקטובר 1965. הזוג נפרד ב-11 ביולי 1965, והתגרש ב-20 ביולי 1966. בתה של מנספילד מנישואיה להרגיטאי, מרישקה הרגיטאי, פיתחה קריירת משחק מצליחה וכיכבה בסדרה "חוק וסדר: מדור מיוחד". ב-1967, הופיעה מנספילד במועדון לילה בבילוקסי, מיסיסיפי. בלילה שבין ה-28 ל-29 ביוני, לאחר שסיימה להופיע, היא נסעה עם הנהג שלה, עורך הדין שלה ושלושת ילדיה לניו אורלינס כדי להופיע שם למחרת. בשתיים לפנות בוקר, המכונית התנגשה במהירות מופרזת בחלק האחורי של משאית סמי-טריילר. היא ושני הגברים נהרגו במקום, ושלושת ילדיה שישבו במושב האחורי חוו פגיעות קלות. ההלוויה שלה התקיימה ב-3 ביולי בפן ארגיל, פנסילבניה. הרכב ההרוס נשמר על ידי אספן פרטי בפלורידה והפך לאטרקציה למבקרים בשנות ה-70. כיום הרכב בבעלות סקוט מייקלס וניתן לצפות בו בסיורים בהוליווד. מדיה וקבצים בנושא ג'יין מנספילד בוויקישיתוף אתר האינטרנט הרשמי של ג'יין מנספילד (באנגלית) ג'יין מנספילד, ברשת החברתית פייסבוק ג'יין מנספילד, ברשת החברתית אקס (טוויטר) ג'יין מנספילד, ברשת החברתית אינסטגרם ג'יין מנספילד, במסד הנתונים הקולנועיים IMDb (באנגלית) ג'יין מנספילד, באתר "אידיבי", מאגר הידע העברי לקולנוע ישראלי ועולמי ג'יין מנספילד, באתר AllMovie (באנגלית) ג'יין מנספילד, באתר Rotten Tomatoes (באנגלית) ג'יין מנספילד, באתר Metacritic (באנגלית) ג'יין מנספילד, במסד הנתונים הקולנועיים KinoPoisk (ברוסית) ג'יין מנספילד, באתר אפל מיוזיק (באנגלית) ג'יין מנספילד, באתר ספוטיפיי ג'יין מנספילד, באתר Last.fm (באנגלית) ג'יין מנספילד, באתר AllMusic (באנגלית) ג'יין מנספילד, באתר MusicBrainz (באנגלית) ג'יין מנספילד, באתר דיזר ג'יין מנספילד, באתר Yandex.Music (ברוסית) ג'יין מנספילד, באתר Discogs (באנגלית) ג'יין מנספילד, באתר Genius ג'יין מנספילד, באתר טיידל (באנגלית) ג'יין מנספילד, באתר אמזון מיוזיק ג'יין מנספילד, באתר "Find a Grave" (באנגלית)